חוק המועצה להשכלה גבוהה (תיקון מס' 20), התשע"ח-2018
הצעת חוק פרטית, הכנסת ה-20
פורסם: ספר החוקים, חוברת 2691, עמ' 168, 2018-02-15T00:00:00+02:00
כיום, חלה על המוסדות להשכלה גבוהה באזור יהודה והשומרון תחיקת הביטחון ולפיה מפקד כוחות צה"ל באזור מאשר את ההכרה במוסדות אלה, הניתנת על ידי המועצה להשכלה גבוהה ביהודה והשומרון (להלן – מל"ג יו"ש). בחוק המועצה להשכלה גבוהה (תיקון מס' 20), התשע"ח-2018, שהתקבל בכנסת ביום כ"ז בשבט התשע"ח (12 בפברואר 2018) נקבע כי המועצה להשכלה גבוהה תהיה מוסמכת להפעיל את סמכויותיה לפי חוק המועצה להשכלה גבוהה גם כלפי ישראלים (יחידים ותאגידים) באזור יהודה והשומרון, והזכויות והחובות מכוח החוק יחולו גם עליהם. כך, תוכל המועצה להשכלה גבוהה להכיר גם במוסדות להשכלה גבוהה באזור יהודה והשומרון ובתארים שלהם. החוק ייכנס לתוקף בתוך שנה, ונקבעו בו הוראות מעבר לעניין מוסדות שהם ותאריהם הוכרו בעבר על ידי מל"ג יו"ש והמפקד הצבאי באזור.